
Új kihívások a vezetői munka eredményességének növelésében

Dolgozatomban azt a célt tűztem ki, hogy elemzéseimmel feltárom a vezetői munka néhány kritikus szegmensét, valamint a tárgyalt vezetésfejlesztési módszer eredményességét a vezetői kompetenciák és attitűd fejleszthetőségének igazolására.
Munkám első részében szakirodalom-elemzés segítségével vizsgáltam a vezető és a vezetés szerepét, kutattam a sikeres vezető fontosabb kompetenciáit, a vezetés és a szervezeti kultúra tartalmát, illetve kölcsönhatásait, valamint azt, hogy mekkora a szerepe a vezetőnek a szervezeti kultúra formálásában, továbbá milyen lehetőségei vannak a beosztottak munkavégző képességének minél nagyobb arányú megnyerésére. A szakirodalom kutatása bizonyította számomra, hogy a vezetői munka összetettsége és felelősségtartalma egyértelműen indokolttá teszi a permanens vezetésfejlesztést.
Az elemző részben tárgyaltam a FranklinCovey által kidolgozott Leadership vezetésfejlesztési rendszer jellemzőit, a fejlesztés irányát képező négy fő-elem tartalmát, melyet követ ezen elemek empirikus kutatás keretében történt vizsgálata. Kutatásomban a módszer alkalmazása kapcsán rendelkezésemre bocsátott – üzleti titkot nem képező – adatok statisztikai összehasonlító elemzését végeztem el, majd megfogalmaztam a következtetéseimet.
Munkám végén összefoglaltam a kutatásom főbb megállapításait, új és újszerűnek tekinthető elemeit, valamint javaslatot tettem eredményeim gyakorlati alkalmazhatóságára a vezetői munka fejlesztése érdekében. A dolgozat értékének tekintem, hogy egyetemi hallgatói státuszban mindeddig viszonylag kevesen vizsgálták ezt az új területet, az általam kutatott vezetésfejlesztési rendszer konkrét elemzésével pedig – tudomásom szerint – eddig senki nem foglalkozott.

